
Eiropas Savienības Kohēzijas politikas programmas 2021. – 2027. gadam 4.2.2. specifiskā atbalsta mērķa "Uzlabot izglītības un mācību sistēmu kvalitāti, iekļautību, efektivitāti un nozīmīgumu darba tirgū, tostarp ar neformālās un ikdienējās mācīšanās validēšanas palīdzību, lai atbalstītu pamatkompetenču, tostarp uzņēmējdarbības un digitālo prasmju, apguvi, un sekmējot duālo mācību sistēmu un māceklības ieviešanu" 4.2.2.1. pasākuma "Kvalitatīvas un mūsdienīgas izglītības īstenošana pirmsskolas, pamata un vidējās izglītības pakāpē" īstenošanas noteikumi
Izdoti saskaņā ar Eiropas Savienības fondu 2021.-2027.gada plānošanas perioda vadības likuma 19. panta 6. un 13. punktu
I. Vispārīgie jautājumi
· 1. Noteikumi nosaka:
· 1.1. kārtību, kādā īsteno Eiropas Savienības Kohēzijas politikas programmas 2021. – 2027. gadam 4.2.2. specifiskā atbalsta mērķa "Uzlabot izglītības un mācību sistēmu kvalitāti, iekļautību, efektivitāti un nozīmīgumu darba tirgū, tostarp ar neformālās un ikdienējās mācīšanās validēšanas palīdzību, lai atbalstītu pamatkompetenču, tostarp uzņēmējdarbības un digitālo prasmju, apguvi, un sekmējot duālo mācību sistēmu un māceklības ieviešanu" 4.2.2.1. pasākumu "Kvalitatīvas un mūsdienīgas izglītības īstenošana pirmsskolas, pamata un vidējās izglītības pakāpē" (turpmāk – pasākums);
· 1.2. pasākuma mērķi;
· 1.3. pasākumam pieejamo finansējumu;
· 1.4. prasības Eiropas Sociālā fonda Plus projekta (turpmāk - projekts) iesniedzējam un projekta sadarbības partneriem;
· 1.5. atbalstāmo darbību un izmaksu attiecināmības nosacījumus;
· 1.6. vienkāršoto izmaksu piemērošanas nosacījumus un kārtību.
· 2. Noteikumos lietoti šādi termini:
· 2.1. STEAM joma - pirmsskolas izglītības vadlīnijās, valsts pamatizglītības standartā un valsts vispārējās vidējās izglītības standartā definētās mācību jomas: kultūras izpratne un pašizpausme mākslā, dabaszinātnes, matemātika, tehnoloģijas;
· 2.2. pilsoniskās līdzdalības joma - pirmsskolas izglītības vadlīnijās, valsts pamatizglītības standartā un valsts vispārējās vidējās izglītības standartā definētā pilsoniskās līdzdalības caurviju prasme.
· 3. Pasākuma mērķis ir nodrošināt bērniem un jauniešiem iespēju apmeklēt norises STEAM un pilsoniskās līdzdalības jomā (turpmāk - norises), kas sekmē mācību satura sasniedzamo rezultātu un mērķu sasniegšanu, lai mācību procesā dažādotu mācīšanās pieredzi, efektīvāk sasaistītu mācību teoriju ar praksi, veicinātu izpratni par minēto jomu darba tirgus prasībām, radītu interesi par šo jomu apgūšanu un sekmētu turpmāko mācīšanās izvēli minētajās jomās.
· 4. Pasākuma mērķa grupa ir izglītojamie obligātajā pirmsskolas izglītības vecumā izglītības iestādēs, kas īsteno pirmsskolas izglītības programmas, un izglītojamie vispārējās izglītības iestādēs un profesionālās izglītības iestādēs, kas īsteno klātienes pamatizglītības un vidējās izglītības programmas.
· 5. Pasākuma ietvaros ir sasniedzami šādi uzraudzības rādītāji:
· 5.1. iznākuma rādītājs līdz 2029.gada 31.decembrim –  nacionāla, reģionāla vai vietēja mēroga valsts administrācijas vai sabiedrisko pakalpojumu iestāžu un pakalpojumu skaits, kas saņēmuši atbalstu, – 88 iestādes, tai skaitā līdz 2024. gada 31. decembrim - 88 iestādes;
· 5.2. rezultāta rādītājs līdz 2029. gada 31. decembrim – iestāžu skaits, kas ieviesušas uzlabojumus izglītības un mācību sistēmu kvalitātei, efektivitātei un atbilstībai darba tirgum, – 88 iestādes.
· 5.3. nacionālais rādītājs līdz 2027. gada 31. augustam - izglītojamo īpatsvars, kas piedalījušies norisēs, - vismaz 85 % no izglītojamo skaita šo noteikumu 4. punktā minētajās izglītības iestādēs.
· 5.4. nacionālais rādītājs līdz 2027. gada 31. augustam - izglītojamo īpatsvars, kuru vidusskolas starpdisciplinārā kursa "Projekta darbs" izvēli ir ietekmējusi norišu apmeklēšanas pieredze, - vismaz 30 % no izglītojamo skaita vidusskolas posmā vispārējās vidējās izglītības iestādēs.
· 5.5. nacionālais rādītājs līdz 2027. gada 31. augustam - izglītojamo īpatsvars, kuru turpmāko mācīšanās izvēli pēc pamatizglītības un vidējās izglītības ieguves ir ietekmējusi norišu apmeklēšanas pieredze, - vismaz 50 % no izglītojamo skaita pamatizglītībā un vidējās izglītības pakāpē.
· 6. Pasākumam pieejamais kopējais finansējums ir 34 009 600 euro, ko veido Eiropas Sociālā fonda Plus finansējums - 33 158 160 euro un valsts budžeta līdzfinansējums 5 851 440 euro.
· 7. Eiropas Sociālā fonda Plus finansējuma intensitāte nav lielāka par 85 procentiem no projekta attiecināmo izmaksu kopsummas.
· 8. Pasākumu īsteno ierobežotas projektu iesniegumu atlases veidā.
· 9. Pasākuma atbalsta veids ir grants.
· 10. Pasākuma ietvaros atbildīgās iestādes funkcijas pilda Izglītības un zinātnes ministrija.
II. Prasības projekta iesniedzējam un sadarbības partneriem
· 11. Projekta iesniedzējs ir valsts pārvaldes iestāde, kas ir atbildīga par vispārējās izglītības satura īstenošanas pārraudzību.
· 12. Projekta iesniedzējs norišu kataloga izveidei un uzturēšanai projektu īsteno sadarbībā ar valsts pārvaldes iestādi, kas ir atbildīga par kultūras un radošās industrijas izglītības politikas īstenošanu, novēršot dubultā finansējuma risku ar valsts budžeta programmu "Latvijas skolas soma".
· 13. Projekta iesniedzējs norišu plānošanai un koordinēšanai pašvaldībās un izglītības iestādēs, un apmeklējuma nodrošināšanai projektu īsteno sadarbībā ar pašvaldībām, kas ir vispārējās un profesionālās izglītības iestāžu dibinātājas, valsts dibinātām vispārējās un profesionālās izglītības iestādēm (tai skaitā koledžām), valsts augstskolu dibinātām akreditētām izglītības iestādēm un citu juridisku personu dibinātām akreditētām vispārējās un profesionālās izglītības iestādēm, kas īsteno Latvijā licencētas vispārējās izglītības programmas pirmsskolas, pamata un vidējās izglītības pakāpē un profesionālās izglītības programmas pamata un vidējās izglītības pakāpē. Projekta iesniedzējs projektu var īstenot ar sadarbības partneru apvienību, slēdzot sadarbības līgumu ar vadošo sadarbības partneri.
· 14. Šo noteikumu 13. punktā minētajiem sadarbības partneriem pieejamais finansējuma apmērs tiek aprēķināts, pamatojoties uz Valsts izglītības informācijas sistēmas datiem par izglītojamo skaitu kārtējā mācību gada sākumā - 1. septembrī vispārējās izglītības iestādēs un 1. oktobrī profesionālās izglītības iestādēs.
· 15. Pēc projekta iesnieguma apstiprināšanas finansējuma saņēmējs ar katru sadarbības partneri slēdz sadarbības līgumu atbilstoši normatīvajiem aktiem par kārtību, kādā Eiropas Savienības fondu vadībā iesaistītās institūcijas nodrošina Eiropas Savienības fondu ieviešanu 2021.–2027. gada plānošanas periodā un sadarbības līgumā iekļauj vismaz šādus nosacījumus:
· 15.1. sadarbības partneru pienākumus un tiesības;
· 15.2. sadarbības partnera īstenojamās atbalstāmās darbības un sasniedzamos rādītājus (ja attiecināms);
· 15.3. maksājumu veikšanas kārtību un attiecināmo izmaksu segšanai (ja attiecināms);
· 15.4. kārtību, kādā no sadarbības partnera atgūst neatbilstoši veiktos izdevumus;
· 15.5. dokumentu, pārskatu un citas informācijas aprites un glabāšanas kārtību un termiņus.
· 16. Projekta iesniedzējs projekta iesniegumā iekļauj informāciju par projekta iekšējo vadības un kontroles sistēmu, lai nodrošinātu sekmīgu projekta īstenošanu, mērķu sasniegšanu un projektam piešķirto līdzekļu lietderīgu un efektīvu izlietošanu, tai skaitā paredzot to funkciju nodalīšanu no iestādes pamatfunkciju izpildes, kuras finansējuma saņēmējs pilda projekta īstenošanā, un sadarbības regulējumu ar šo noteikumu 12. un 13.  punktā minētajiem sadarbības partneriem, kā arī aprakstot, kādas darbības un uzraudzības instrumenti ir plānoti vai ieviesti projekta iesniedzēja iestādē šādos procesos:
· 16.1. finanšu līdzekļu plūsmas plānošana un kontrole, to uzskaites nodalīšana katra sadarbības partnera grāmatvedības uzskaitē un finanšu pārskatu ticamības nodrošināšana;
· 16.2. iepirkumu organizēšana un sadarbības partneru līdzdalība iepirkumu organizēšanā (ja attiecināms);
· 16.3. projekta maksājumu pieprasījumu un projekta grozījumu sagatavošana un iesniegšana, tai skaitā datu pilnīguma un atbilstības pārbaude;
· 16.4. informācijas, dokumentu un pārskatu aprite;
· 16.5. projekta saturiskās vadības un kvalitātes uzraudzības procesu pārskatāmība.
III. Atbalstāmās darbības un attiecināmās izmaksas
· 17. Pasākuma ietvaros ir atbalstāmas šādas darbības:
· 17.1. norišu kataloga izveide un uzturēšana;
· 17.2. metodoloģisks atbalsts norišu izstrādei, plānošanai un nodrošināšanai, un labās prakses izplatīšana;
· 17.3. norišu plānošana un koordinēšana pašvaldībās un izglītības iestādēs;
· 17.4. norišu apmeklēšana;
· 17.5. projekta vadības un īstenošanas nodrošināšana;
· 17.6. komunikācijas un vizuālās identitātes prasību nodrošināšanas pasākumi par projekta īstenošanu.
· 18. Pasākumā ir šādi izmaksu veidi:
· 18.1. tiešās attiecināmās izmaksas, kas ir tieši saistītas ar projekta darbību īstenošanu un nepieciešamas projekta rezultātu sasniegšanai, un šī saistība ir skaidri saprotama un pierādāma;
· 18.2. netiešās attiecināmās izmaksas, kas nav tieši saistītas ar projekta rezultātu sasniegšanu, bet atbalsta un nodrošina atbilstošus apstākļus projekta darbību īstenošanai un projekta rezultātu sasniegšanai.
· 19. Šo noteikumu 18.1. apakšpunktā minētās tiešās attiecināmās izmaksas ietver šādas izmaksu pozīcijas
· 19.1. tiešās attiecināmās personāla izmaksas:
· 19.1.1. finansējuma saņēmēja projekta vadības un īstenošanas personāla izmaksas (izņemot virsstundas) šo noteikumu 17.1., 17.2., 17.5. un 17.6. apakšpunktā minēto atbalstāmo darbību īstenošanai;
· 19.1.2. šo noteikumu 13. punktā minēto sadarbības partneru īstenošanas personāla izmaksas (izņemot virsstundas) šo noteikumu 17.3.  apakšpunktā minētās atbalstāmās darbības īstenošanai;
· 19.2. izmaksas šo noteikumu 17.4. apakšpunktā minētās atbalstāmās darbības īstenošanai:
· 19.2.1. maksa un izdevumi par biļetēm izglītojamiem un personām, kuras pavada grupu atbilstoši normatīvajiem aktiem, kas nosaka pavadošo personu skaitu (turpmāk – pavadošās personas);
· 19.2.2. maksa pakalpojuma sniedzējam par norises nodrošināšanu (tehniskās izmaksas, pakalpojuma sniedzēja personāla atlīdzība, tai skaitā autoratlīdzība, kas saistīta ar norises nodrošināšanu, pakalpojuma sniedzēja transporta izmaksas);
· 19.2.3. norises piekļuves (ieejas) maksa vai maksa par digitālās norises nodrošināšanu;
· 19.2.4. izdevumi (sabiedriskā transporta biļetes, izdevumi par degvielu un transporta nomu) izglītojamo un pavadošo personu nokļūšanai uz norises vietu un atpakaļ;
· 19.3. finansējuma saņēmēja pakalpojuma izmaksas šo noteikumu 17.2. apakšpunktā minētās atbalstāmās darbības īstenošanai, tai skaitā atlīdzības izmaksas uz pakalpojuma līguma pamata (darbnīcu un individuālu konsultāciju īstenošanai un norišu vērošanai, lai nodrošinātu norišu atbilstību pirmsskolas izglītības vadlīnijām, valsts pamatizglītības standartam un valsts vispārējās vidējās izglītības standartam), telpu nomas, izdales materiālu, kafijas pauzes izmaksas darbnīcām;
· 19.4. finansējuma saņēmēja ar projekta darbībām tieši saistīto komunikācijas un vizuālās identitātes pasākumu izmaksas šo noteikumu 17.6. apakšpunktā minētās atbalstāmās darbības īstenošanai.
· 19.5. neparedzētās izmaksas.
· 20. Šo noteikumu 19.2. apakšpunktā minētajām izmaksām piemēro atbildīgās iestādes izstrādātu vienas vienības izmaksu standarta likmes metodiku, kas balstīta uz 2024. gadā piešķirto valsts budžeta finansējuma apmēru programmai "Latvijas skolas soma".
· 21. Šo noteikumu 19.1. apakšpunktā minētās tiešās attiecināmās personāla izmaksas plāno kā vienu izmaksu pozīciju, piemērojot vienoto likmi 13 procentu apmērā no pārējām tiešajām attiecināmajām izmaksām, kas nav tiešās attiecināmās personāla izmaksas, saskaņā ar Eiropas Parlamenta un Padomes 2021. gada 24. jūnija Regulu (ES) Nr. 2021/1060, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (turpmāk – regula Nr. 2021/1060) 55. panta 1. punktu.
· 22. Šo noteikumu 18.2. apakšpunktā minētās netiešās attiecināmās izmaksas plāno kā vienu izmaksu pozīciju, piemērojot netiešo izmaksu vienoto likmi 7 procentu apmērā no šo noteikumu 19.  punktā minētajām tiešajām attiecināmajām izmaksām.
· 23. Pievienotās vērtības nodokļa maksājumi, kas tiešā veidā saistīti ar projektu, uzskatāmi par attiecināmām izmaksām saskaņā regulas Nr.2021/1060 64.panta 1.punkta “c” apakšpunktā ietvertajiem nosacījumiem, ja tas nav atgūstams atbilstoši normatīvajiem aktiem nodokļu politikas jomā.
· 24. Norišu izstrādes izmaksas nav attiecināmas.
IV. Projekta īstenošanas nosacījumi
· 25. Šo noteikumu 2.1. apakšpunktā minētās STEAM jomas norišu plānošanā un īstenošanā finansējuma saņēmējs nodrošina starpdisciplināru pieeju, mācību jomu kultūras izpratne un pašizpausme mākslā integrējot mācību jomās dabaszinātnes, matemātika un tehnoloģijas.
· 26. Finansējuma saņēmējs nodrošina komunikācijas un vizuālās identitātes prasības saskaņā ar regulas Nr. 2021/1060 47. un 50. pantu un normatīvajiem aktiem, kas nosaka kārtību, kādā Eiropas Savienības fondu vadībā iesaistītās institūcijas nodrošina šo fondu ieviešanu 2021.–2027. gada plānošanas periodā, kā arī ievēro Eiropas Savienības fondu 2021.–2027. gada plānošanas perioda un Atveseļošanas fonda komunikācijas un dizaina vadlīnijas.
· 27. Finansējuma saņēmējs informāciju par projekta īstenošanas gaitu savā tīmekļvietnē aktualizē, tiklīdz tā ir pieejama, bet ne retāk kā reizi trijos mēnešos.
· 28. Finansējuma saņēmējs pasākuma ietvaros īsteno projektu, kas nav saistīts ar saimnieciskās darbības veikšanu vai nav kvalificējams kā komercdarbības atbalsts.
· 29. Publiskos iepirkumus finansējuma saņēmējs un sadarbības partneri (ja attiecināms) veic atklātā, pārredzamā, nediskriminējošā un konkurenci nodrošinošā procedūrā saskaņā ar normatīvajiem aktiem publisko iepirkumu jomā, izvērtējot iespējas iepirkumiem piemērot sociāli atbildīgu publisko iepirkumu un inovatīvu publisko iepirkumu. Projekta ietvaros ir atbalstāma vides prasību un inovatīva risinājuma integrēšana preču un pakalpojuma iepirkumos (zaļais publiskais iepirkums un inovāciju publiskais iepirkums).
· 30. Finansējuma saņēmējs un sadarbības partneri paraksta interešu konflikta neesības apliecinājumu un projekta īstenošanas laikā nodrošina interešu konflikta neesību saskaņā ar Eiropas Parlamenta un Padomes 2018. gada 18. jūlija Regulas (ES, Euratom) Nr. 2018/1046 par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012, 61. panta prasībām un normatīvajiem aktiem publisko iepirkumu jomā.
· 31. Finansējuma saņēmējs un sadarbības partneris ievēro horizontālo principu “Vienlīdzība, iekļaušana, nediskriminācija un pamattiesību ievērošana”.
· 32. Finansējuma saņēmējs un sadarbības partneri projekta īstenošanā nodrošina nepārklāšanās principu ar citiem valsts un ārvalstu finanšu atbalsta instrumentiem. 
· 33. Finansējuma saņēmējs ir atbildīgs par sadarbības partnera pienākumu izpildi projekta īstenošanā un sadarbības partneru īstenotajām funkcijām projektā, tai skaitā novēršot dubultā finansējuma risku un nodrošinot demarkāciju ar citiem līdzīgiem vai saistītiem projektiem.
· 34. Projektu īsteno saskaņā ar noslēgto vienošanos par projekta īstenošanu, bet ne ilgāk kā līdz 2027. gada 31. augustam.
· 35. Projekta īstenošanas vieta ir Latvijas Republikas teritorija.

